Is-sħab iffirmaw għat-tliet miri ewlenin tal-2030 stabbiliti fil-Pjan ta' Azzjoni tal-Pilastru Ewropew tad-Drittijiet Soċjali tal-Kummissjoni f'Impenn Soċjali ta' Porto meħud b'mod konġunt: (1) Jeħtieġ li mill-inqas 78 % tan-nies ta' bejn l-20 u l-64 sena jkollhom impjieg, (2) Mill-inqas 60 % tal-adulti għandhom jipparteċipaw f'xi taħriġ kull sena, (3) L-għadd ta' nies fir-riskju tal-faqar jew tal-esklużjoni soċjali jrid jonqos b'mill-inqas 15-il miljun, inklużi mill-inqas 5 miljun tifel u tifla. Dan l-impenn ittieħed fl-ewwel jum tas-Summit Soċjali f'Porto mill-President tal-Kummissjoni Ewropea, il-President tal-Parlament Ewropew, il-Prim Ministru Portugiż li attwalment għandu l-Presidenza tal-Kunsill tal-UE, is-sħab soċjali Ewropej u l-organizzazzjonijiet tas-soċjetà ċivili. Wiegħdu wkoll li se jagħmlu l-almu tagħhom biex jibnu Ewropa aktar inklużiva u aktar soċjali. Huma wrew is-sodisfazzjon tagħhom bil-Pjan ta' Azzjoni tal-Pilastru Ewropew tad-Drittijiet Soċjali u saħħew l-impenn biex jittrasformaw il-prinċipji tiegħu f'azzjoni li tibda rkupru b'saħħtu, ġust u li jwassal għall-ħolqien abbundanti ta' impjiegi. Is-Summit tal-lum jimmarka mument kruċjali għad-drittijiet soċjali fl-Ewropa peress li s-sħab soċjali u s-soċjetà ċivili jistiednu lill-Kapijiet ta' Stat jew ta' Gvern biex japprovaw il-Pjan ta' Azzjoni u l-miri ewlenin tiegħu u biex jistabbilixxu miri nazzjonali ambizzjużi li jistgħu jikkontribwixxu b'mod xieraq biex jintlaħqu l-miri Ewropej. Il-President tal-Kummissjoni Ewropea, Ursula von der Leyen, qalet: “Il-miri soċjali tal-Ewropa jridu jmorru id f'id mal-miri ekoloġiċi u diġitali tagħha. Irridu noqorbu lejn sitwazzjoni fejn kulħadd ikollu xogħol, iktar Ewropej ikollhom aċċess għall-ħiliet li jeħtieġu u niżguraw opportunitajiet indaqs għall-Ewropej kollha f'ekonomija aktar diġitali u sostenibbli. Is-Summit Soċjali ta' Porto huwa l-impenn konġunt tagħna biex nibnu Ewropa soċjali li hija adatta għal-lum il-ġurnata u li taħdem għal kulħadd.” Il-Prim Ministru Portugiż , António Costa, qal: “L-Impenn ta' Porto huwa impenn għall-ġejjieni u għat-tama. Illum, wasalna għall-konklużjoni li se jkollna biss soċjetajiet aktar għanja u ġusti jekk, apparti milli nilħqu l-miri klimatiċi u diġitali li stabbilejna aħna stess, nimplimentaw il-Pilastru Soċjali tagħna.” Il-konferenza ta' livell għoli se tkun segwita b'laqgħa informali tal-Kapijiet ta' Stat jew ta' Gvern tal-UE nhar is-Sibt, 8 ta' Mejju. Żmien ta' azzjoni Fl-impenn konġunt, il-firmatorji jesprimu s-sodisfazzjon tagħhom bil-Pjan ta' Azzjoni tal-Pilastru Ewropew tad-Drittijiet Soċjali ppreżentat mill-Kummissjoni fil-bidu ta' Marzu, li jistabbilixxi azzjonijiet konkreti biex ikomplu jiġu implimentati l-20 prinċipju tal-Pilastru. Jipproponi wkoll miri ewlenin għall-impjiegi, għall-ħiliet u għall-inklużjoni soċjali fil-livell tal-UE li jridu jintlaħqu sal-2030. Il-Pjan ta' Azzjoni se jgħin lill-Ewropa biex issib it-triq it-tajba fost il-bidliet li qegħdin isiru minħabba żviluppi ġodda soċjetali, teknoloġiċi u ekonomiċi u minħabba l-konsegwenzi soċjoekonomiċi tal-pandemija. Se jgħin jiggarantixxi li ħadd ma jaqa' lura fit-tranżizzjonijiet doppji diġitali u klimatiċi. Jiffoka fuq l-impjiegi, il-ħiliet, il-ġlieda kontra l-faqar u t-tnaqqis tal-esklużjoni soċjali Il-pandemija tal-COVID-19 ħalliet impatt soċjoekonomiku profond u fit-tul. Sa issa, it-tweġiba kollettiva tal-Istati Membri u tal-UE għenet biex jinżammu l-impjiegi u l-mezzi bażiċi tal-għajxien, kif ukoll biex jitrażżnu ħafna mill-effetti negattivi tal-pandemija. Madankollu, il-qgħad u l-inugwaljanza x'aktarx li se jippersistu u jiżdiedu. Għaldaqstant, il-parteċipanti tal-konferenza ta' livell għoli jappellaw lill-mexxejja tal-UE biex iwasslu r-riżorsi fejn huma l-aktar meħtieġa. Dawk li jfasslu l-politika għandhom jiffukaw l-isforzi tagħhom fuq l-irkupru tal-impjiegi u l-ħolqien ta' impjiegi ta' kwalità, fuq investimenti f'apprendiment tul il-ħajja, li jippermettu lin-nies biex jiksbu ħiliet ġodda jew addizzjonali li jeħtieġu biex jirnexxu fit-tranżizzjonijiet ekoloġiċi u diġitali, u fuq li jonqsu l-faqar u l-esklużjoni soċjali billi jippromwovu opportunitajiet indaqs għal kulħadd. Il-Parlament Ewropew, il-Kunsill u l-Kummissjoni ħabbru l-Pilastru Ewropew tad-Drittijiet Soċjali fl-2017 fis-Summit ta' Gothenburg. Il-Pilastru jiddefinixxi 20 prinċipju u dritt ewlenin li huma essenzjali għal swieq tax-xogħol u sistemi tal-protezzjoni soċjali ġusti u li jiffunzjonaw tajjeb fl-Ewropa tas-Seklu 21. Il-Pilastru huwa maqsum fi tliet kapitli: (1) Opportunitajiet indaqs u aċċess għas-suq tax-xogħol; (2) Kundizzjonijiet tax-xogħol ġusti; (3) Il-protezzjoni u l-inklużjoni soċjali. L-impenn tas-Summit Soċjali ta' Porto Is-sit web tas-Summit Soċjali ta' Porto Skeda informattiva: Pjan ta' Azzjoni tal-Pilastru Ewropew tad-Drittijiet Soċjali Komunikazzjoni: Pjan ta' Azzjoni tal-Pilastru Ewropew tad-Drittijiet Soċjali Is-sit web tal-Pjan ta' Azzjoni